
Text rozhodnutia
Súd: Krajský súd Banská Bystrica Spisová značka: 17CoP/7/2012 Identifikačné číslo súdneho spisu: 6611214775 Dátum vydania rozhodnutia: 24. 02. 2012 Meno a priezvisko sudcu, VSÚ: JUDr. Zita Nagypálová ECLI: ECLI:SK:KSBB:2012:6611214775.1 Uznesenie Krajský súd v Banskej Bystrici, ako súd odvolací, vo veci starostlivosti o maloleté dieťa H. G., nar. XX.XX.XXXX, bytom ako matka, zastúpeného v konaní kolíznym opatrovníkom Úradom práce sociálnych vecí a rodiny Lučenec, dieťa zastúpené zákonnou zástupkyňou matkou V. G., nar. XX.XX.XXXX, trvale bytom ul. S. XXX/XX, U., v konaní o schválenie právneho úkonu, o odvolaní matky (zákonnej zástupkyne maloletého) proti uzneseniu Okresného súdu Lučenec č. k. 6P/14/2011-16 zo dňa 11.11.2011, takto r o z h o d o l : Odvolanie matky o d m i e t a . o d ô v o d n e n i e : Okresný súd odvolaním napadnutým uznesením podľa § 96 ods. 1 Občianskeho súdneho poriadku (ďalej len „O.s.p.“) zastavil konanie o schválenie právneho úkonu z dôvodu späťvzatia návrhu navrhovateľkou. Žiadnemu z účastníkov nepriznal právo na náhradu trov konania. Proti uzneseniu okresného súdu sa odvolala matka (zákonná zástupkyňa maloletého) za maloletého. Uviedla, že na pojednávaní okresného súdu konanom dňa 11.11.2011 návrh vzala späť, pretože nadobudla presvedčenie, že za maloletého dedičstvo odmietla a bude sa uskutočňovať likvidácia dedičstva. Nemala úmysle predĺženým dedičstvom zaťažiť maloletého. Navrhla, aby odmietnutie dedičstva súd schválil. Podľa § 218 ods. 1 písm. b) O.s.p. odvolací súd odmietne odvolanie, ktoré bolo podané niekým, kto na odvolanie nie je oprávnený. K podaniu odvolania je subjektívne legitimovaný účastník (§ 201 O.s.p.). Nie každý účastník môže podať odvolanie. Odvolanie nemôže podať ten účastník, ktorý sa po vyhlásení uznesenia tohto práva výslovne vzdal (§ 207 ods. 2 O.s.p.) a tiež ten účastník, ktorému výrokom rozhodnutia nebola uložená určitá povinnosť alebo nebol dotknutý vo svojich právach, resp. mu nebola spôsobená určitá, i menej významná ujma na jeho právach V predmetnej veci navrhovateľka (matka maloletého) vo vlastnom mene podala na súd návrh na schválenie právneho úkonu „odmietnutie dedičstva“ za maloletého podľa § 179 O.s.p. Návrh zdôvodnila tým, že je dedička (dcéra) po poručiteľovi neb. V.. I. W., nar. XX.XX.XXXX, zomr. XX.XX.XXXX a dedičstvo, ktoré je predĺžené odmietla. Uznesením Okresný súd Lučenec, č. k. 9D/455/2010-76 zo dňa 10.10.2011, právoplatným a vykonateľným dňa 04.11.2011 určil všeobecnú cenu majetku poručiteľa, výšku jeho dlhov a čistú hodnotu dedičstva. Z odôvodnenia uznesenia (č. l. 10) je zrejmé, že navrhovateľka ako dedička I. dedičskej skupiny po poručiteľovi dedičstvo neodmietla. Z tohto dôvodu na pojednávaní okresného súdu dňa 11.11.2011 (č. l. 14) vzala návrh späť a proti rozhodnutiu súdu o zastavení konania sa vzdala práva podať opravný prostriedok. Po doručení uznesenia o zastavení konania ako zákonná zástupkyňa podala proti uzneseniu odvolanie za maloletého v jeho mene. Krajský súd odvolanie matky (zákonnej zástupkyne) maloletého odmietol podľa § 218 ods. 1 písm. b) O.s.p., pretože nebolo podané oprávnenou osobou. Navrhovateľka nie je oprávnenou osobou na podanie odvolania proti uzneseniu okresného súdu, pretože sa práva podať odvolanie výslovne vzdala. Krajský súd preto odvolanie matky (zákonnej zástupkyne) podľa § 218 ods. 1 písm. b) O.s.p. odmietol. Senát krajského súdu prijal toto rozhodnutie pomerom hlasov 3 : 0. Poučenie: Proti tomuto rozhodnutiu odvolanie nie je prípustné.

